普凈院佛閣上孤鶻
作者：梅堯臣
朝代：宋

paragraphs: 我新稅居見寺閣，金碧照我破屋前。
目看閣上聚鳩鴿，巢棲飲哺忘窮年。
雕簷畫壁屎污徧，以及像塑頭與肩。
寺僧不敢施彈射，忽有蒼鶻張毒拳。
鴉鳴鵲噪鸜鵒叫，怒鶻來此窺腥羶。
鶻心决裂不畏衆，瞥碎一腦驚後先。
死鳥墮空未及地，返翅下取如風旋。
獨當屋脊恣撦磔，啄肉披肝腸棄捐。
老鴟無藝又狠怯，盤飛欲近饑目穿。
逡巡鶻飽自飛去，爭殘不辨烏與鳶。
羣兒指點路人笑，我方吟憶秋江邊。